‘Dis sulke tyd’ vir hart-kleuterCarli van Straten vandeesweek in die hospitaal. (Foto: Verskaf) Die dag waarop die Van Straten-gesin van Bloemfontein al jare lank gespanne wag, is uiteindelik hier – die vierjarige Carli van Straten wat met vier verskillende hartdefekte gebore is, sal môre ’n gevaarlike maar noodsaaklike opehartoperasie ondergaan. “Donderdagoggend is dit sulke tyd vir haar,” sê Riaan van Straten, Carli se pa. Die gesin is tans in die Kaap waar Carli môre by die Netcare Christiaan Barnard-gedenkhospitaal in die operasieteater ingestoot sal word. Carli het reeds gister ŉ prosedure onder narkose ondergaan ter voorbereiding vir Donderdag se groot operasie. “Dit was eintlik soos ŉ beplanningsoperasie,” verduidelik Van Straten. “Die dokters het in dié operasie gekyk hoe dinge daar binne lyk en wat alles gedoen moet word. Nou kan hulle beplan vir môre se operasie.” Van Straten vertel dat dié prosedure goed verloop het hoewel Carli se dokter graag die operasie op ŉ latere stadium sou wou doen. Die opehartoperasie sou aanvanklik eers in Junie of Julie vanjaar plaasgevind het, maar is deur dokters vervroeg nadat Carli vroeër vanjaar endokarditis opgedoen het, ŉ infeksie in die hart wat lewensgevaarlik is. Dié infeksie het intussen opgeklaar, maar die kans is goed dat die kiem nog in die kunsmatige weefsel in haar hart vassit en dat dit weer kan kop uitsteek. “ŉ Tweede of derde ronde daarvan kan baie ernstig wees,” verduidelik Van Straten. “Hulle wil geen kanse vat nie en gaan dus voort met die beplanning.” Tog kan dinge enige tyd verander, erken Van Straten. “Dit is maar die realiteit vir ŉ hart-pasiënt. Beplanning is eintlik ŉ vloekwoord.” Die verwagting tans is dat Carli vandag sal rus voordat sy vroeg môregoggend in die teatersaal ingestoot word. Die Van Straten-gesin. Foto: Verskaf Van Straten het dié operasie voorheen beskryf as ŉ “instandhoudingsoperasie” om al die werk wat aan Carli se hart gedoen is toe sy ses maande oud was, aan te pas by haar hart wat sedertdien natuurlik aansienlik gegroei het. Dit is egter nie op die stadium moontlik om te sê hoe lank Donderdag se operasie gaan duur nie. Haar opehartoperasie toe sy ses maande oud was, het agt ure geduur. “Hulle het toé al die regmaakwerk gedoen. Hierdie keer gaan hulle die vervangwerk doen,” verduidelik hy. “Ons het altyd geweet hierdie operasie kom. Dit was al voor haar geboorte op die kaarte. “Op ŉ manier is ek bly ons is nou hier sodat ons dit oor en verby kan kry… Maar op ŉ ander manier weet ons nie of sy weer gaan uitkom nie,” sê ŉ gespanne Van Straten. Dié spanning bou reeds oor die afgelope dae op nadat nog ’n infeksie vandeesweek se operasie in gedrang geplaas het. “Sy mag nie siek wees voor die opehartoperasie nie. En toe word sy ŉ paar dae gelede met ŉ koors wakker. Ons het haar toe by die huis en weg van mense af gehou. So die laaste vier dae was maar touch and go.” Die effense komplikasie was op die ou end ŉ keelinfeksie wat met antibiotika onder bedwang gebring kon word. Die gesin is in elk geval twee dae vroeër Kaap toe sodat Carli se dokters haar die groenlig kon gee vir vandeesweek se operasie. “Dié paar dae was maar ŉ swaar tyd – so stresvol. Ons was wrakke,” sê Van Straten. ‘Dit gaan nou oor haar’ Carli vandeesweek saam met haar boetie in die Kaap. “Die twee is bitter lief vir mekaar.” Foto: Verskaf Van Straten sê die gesin is nou ten volle op Carli gefokus. “Daar is nie ’n ons in hierdie tyd nie. Dit gaan nou oor haar. Ons wil net seker maak sy is reg.” Hy sê dit is nie duidelik hoe lank die herstelproses ná die operasie sal duur nie. Carli sal vir die eerste vyf tot sewe dae onder verdowing en op ŉ hartmasjien en ventilator gehou word. “Sy moet dan self wakker word. Haar hart gaan vanself begin klop en dan sal hulle haar van die masjiene begin speen soos sy self aan die gang kom. Hoe sterker sy word, hoe ligter stel hulle dan die masjiene,” verduidelik Van Straten. Die vorige keer het dit drie tot vier weke geneem voordat sy huis toe kon gaan. “Ons weet egter nie hoe hierdie ronde gaan verloop nie.” Ten spyte van al dié onsekerheid bly dié gesin positief. “Ek dink dit help dat haar boetie saam met ons hier is. Hy hou ons aan die gang en haar rustig. Die twee is bitter lief vir mekaar.” Maar ja, klein Carli is maar angstig, sê hy. “Ek dink sy kan aanvoel ons is senuweeagtig maar ons kap aan. Ons sal rus as almal veilig by die huis is.” Lees alle berigte oor Carli op Maroela Media hier.